Използваната версия, както и операционната система на компютъра, на който е било проведено изчислението с корелационния инструмент съответно от органа по одобряване на типа или от техническата служба, трябва да бъдат посочени в протокола за резултатите от изчислението с корелационния инструмент.
 В случаите, при които за прилагането на новата версия е необходимо да бъдат уточнени разпоредби от настоящия регламент, пускането на новата версия ще се прави само след като регламентът бъде съответно изменен.
 2.1.4. Извънредни (ad-hoc) уточнения на корелационния инструмент
 Независимо от посоченото в точка 2.1.3, в случай на сериозен функционален проблем на корелационния инструмент при използване за целите по процедурата, установена в раздел 3, веднага след констатирането на функционалния проблем се изготвя и пуска нова версия. Новата версия започва да се прилага от датата на нейното пускане, без това да засяга валидността на резултатите, получени при използване на предишните версии.
 В случаите, при които за прилагането на новата версия е необходимо да бъдат уточнени разпоредби от настоящия регламент, пускането на новата версия ще се прави само след като регламентът бъде съответно изменен.
 2.2. Идентифициране на опитните резултати на базата на WLTP, които да се използват като входни данни за симулационния модел
 Входните данни за симулациите с корелационния инструмент се вземат от съответните резултати от изпитването по процедурата WLTP за превозното средство H и, в съответните случаи, за превозното средство L, както са дефинирани в съответствие с точка 4.2.1.2 от подприложение 4 към приложение XXI към Регламент (ЕС) 2017/1151. В случаите, при които се провеждат повече от едно изпитвания за одобряване на типа по процедурата WLTP на превозно средство H или L в съответствие с таблица А6/2 от приложение XXI към цитирания регламент, за определяне на входните данни се използват следните резултати от изпитвания:
 а)
 в случай че са проведени две изпитвания за одобряване на типа, се използват изпитвателните резултати с най-високи стойности на емисиите на СО2 при комбиниран цикъл на движение;
 б)
 в случай че са проведени три изпитвания за одобряване на типа, се използват изпитвателните резултати с междинни стойности на емисиите на СО2 при комбиниран цикъл на движение.
 2.3. Определяне на входните данни и условия за действието на корелационния инструмент
 При симулациите с корелационния инструмент се вземат предвид изпитвателните условия, посочени в приложение XII към Регламент (ЕО) No 692/2008, включително с уточненията, дадени в точки 2.3.1 — 2.3.8 от настоящото приложение.
 Физическите измервания върху превозното средство, посочени в раздел 3, трябва да се извършват в съответствие с условията, посочени в цитирания регламент, както и с направените в настоящото приложение уточнения, и в съответните случаи — с входните данни, дефинирани в точка 2.4.
 2.3.1. Определяне на инерционната маса на превозното средство на базата на NEDC
 2.3.1.1. Базова маса при процедура NEDC за превозно средство H и в съответните случаи — за превозно средство L, както и на представителното превозно средство от фамилия с матрица на съпротивленията при движение в случай на комплектувани превозни средства
 Базовата маса при процедура NEDC, съответно на превозни средства H и L от интерполационната фамилия на базата на WLTP и на превозно средство R от